b'\n_START_ARTICLE_\nMarko A. Kova\xc4\x8di\xc4\x8d\n_START_SECTION_\n\xc5\xa0olanje in delo\n_START_PARAGRAPH_\nDiplomiral je na Akademiji za likovno umetnost v Ljubljani. Prav tam je leta 1988 kon\xc4\x8dal tudi specialko za kiparstvo._NEWLINE_Marko A. Kova\xc4\x8di\xc4\x8d je eden prvih predstavnikov novih interdisciplinarnih (intermedijskih) umetnikov, pionirjev sodobne umetnosti v Sloveniji. Enakovredno se izra\xc5\xbea s skulpturo, asembla\xc5\xbeem, instalacijo, fotomonta\xc5\xbeo, performansom, videom, glasbo, filmom in gledali\xc5\xa1\xc4\x8dem. Njegova domi\xc5\xa1ljija ne pozna meja._NEWLINE_Je ustanovni \xc4\x8dlan Gledali\xc5\xa1\xc4\x8da Ane Monro (1981\xe2\x80\x931993), skupine R IRWIN S (1983\xe2\x80\x931985) in skupine Zlati kastrioti (2000-2008). Pri performansih in instalacijah je sodeloval tudi z In\xc5\xa1titutom Egon March (Marko Ko\xc5\xa1nik)._NEWLINE_V devetdestih letih se je ukvarjal z mitologijo komunizma, ki jo je s pomo\xc4\x8djo objektnih reliktov (bil je njihov strastni zbiralec), izpraznjenih pomena, dekonstruiral in hkrati o\xc5\xbeivljal (video No More Heroes Any More, 1991; Naprej v preteklost, 1994, Galerija \xc5\xa0KUC, Ljubljana,..)._NEWLINE_Drug fantasti\xc4\x8dni svet ustvarja iz odslu\xc5\xbeenih otro\xc5\xa1kih igra\xc4\x8d in drugih najdenih predmetov, ki jih sestavlja v nove kreature in jih naseljuje v domi\xc5\xa1ljijske svetove. Gledalcu velikokrat usmeri pogled skozi kukala in druga opti\xc4\x8dna pomagala, ki \xc5\xa1e dodatno spremenijo opazovani svet. Eden njegovih najobse\xc5\xbenej\xc5\xa1ih in najkomplesnej\xc5\xa1ih tovrstih projektov je Civilizacija Plastosov iz 23. stoletja. Mednarodno zdru\xc5\xbeenje ICAN, International Contemporary Art Network s sede\xc5\xbeem v Amsterdamu, ga je razglasilo za Delo meseca (februar 2003)._NEWLINE_Je tudi avtor Hrupofona, hibridne skulpture - mehanskega objekta, ki proizvaja hrup in podobe tudi s pomo\xc4\x8djo digitalne tehnologije in ga umetnik uprizarja kot performans v \xc5\xbeivo.\n_START_SECTION_\nRazstave\n_START_PARAGRAPH_\nOd leta 1981 je bil redno prisoten na razstavah mladih jugoslovanskih umetnikov v dr\xc5\xbeavi in v mednarodnem prostoru. Od prve samostojne razstave v Galeriji \xc5\xa0kuc v Ljubljani leta 1983 se je zvrstilo brez \xc5\xa1tevila razstav in drugih dogodkov od doma\xc4\x8dega kraja do mest po Evropi. Pogosto je vklju\xc4\x8den v pregledne razstave Moderne galerije v Ljubljani in njene predstavitve slovenske umetnosti po svetu. Redno sodeluje na festivalu Svetlobna gverila, Ljubljana.'